बुटवलमा ठूलो पुरस्कारको टेनिस हुने
बुटवल लनटेनिस क्लबले ठूलो पुरस्कार राशिसहित राष्ट्रियस्तरको लन टेनिस प्रतियोगिता गर्न तयारी थालेको छ । फागुन ११ देखि १५ सम्म एन्फा टेक्निकल सेन्टर देवीनगरमा हुने प्रतियोगितामा महिला र पुरुष सिंगल्स, भेट्रान ३५, ४५ र ५५ उमेर समूहमा प्रतिस्पर्धा हुनेछ । सबै इभेन्टमा गरी ३ लाख ९० हजार रुपैयाँ पुरस्कार राशि रहेको जनाइएको छ ।
बुटवल — बुटवल लनटेनिस क्लबले ठूलो पुरस्कार राशिसहित राष्ट्रियस्तरको लन टेनिस प्रतियोगिता गर्न तयारी थालेको छ । फागुन ११ देखि १५ सम्म एन्फा टेक्निकल सेन्टर देवीनगरमा हुने प्रतियोगितामा महिला र पुरुष सिंगल्स, भेट्रान ३५, ४५ र ५५ उमेर समूहमा प्रतिस्पर्धा हुनेछ । सबै इभेन्टमा गरी ३ लाख ९० हजार रुपैयाँ पुरस्कार राशि रहेको जनाइएको छ ।क्लबको वार्षिकोत्सवको अवसरमा हुन लागेको प्रतियोगिता नम्बर प्रदेश ५ मा पहिलोपल्ट र ठूलो राशिमा गरिन लागेको क्लबका अध्यक्ष गोपाल ज्ञवालीले बताए । ‘प्रतियोगिता गर्नका लागि १६ लाख ९० हजार रुपैयाँ खर्च हुने अनुमान छ,’ उनले भने, ‘खर्चभन्दा पनि बुटवलमा पनि लन टेनिस खेल्न सकिन्छ भन्ने सन्देश दिन प्रतियोगिता गरेका हौं ।’ प्रतियोगिताले प्रदेश राजधानी बुटवल जुनसुकै खेलकुदका लागि पनि उपयुक्त छ भन्ने सन्देश लैजाने उनले बताए । खर्चको व्यवस्थापन स्थानीयस्तरबाटै गरिने क्लबले जनाएको छ ।बुटवल टेनिस क्लब रूपन्देहीमै पहिलो क्लबका रूपमा दर्ता भएको हो । क्लबले खेलाडी उत्पादनलाई ध्यान दिँदै प्रशिक्षण सञ्चालन गर्दै आएको छ । क्लबकै सदस्यको आर्थिक सहयोगबाट झन्डै १० लाख रुपैयाँ खर्च गरेर कोर्ट निर्माण गरिएको हो । कोर्टमा अहिले २५ जनाले नियमित प्रशिक्षण लिइरहेको क्लबका प्रशिक्षण विकास खड्काले बताए ।‘यो सबै हाम्रै प्रयासमा भइरहेको छ,’ क्लबका सचिव उत्तम प्रधानले भने, ‘स्थानीय खेलाडीलाई लन टेनिसमा आकर्षित गर्नु हाम्रो पहिलो प्राथमिकता हो ।’ क्लबले प्रशिक्षण सुरु गरेपछि धेरै विद्यालयमा पनि विद्यालयमै प्रतियोगिता र प्रशिक्षण हुन थालेको उनले बताए । प्रतियोगितामा देशभरबाट पुरुष सिंगल्समा २ सय बढी र महिला सिंगल्समा ४० खेलाडी प्रतिस्पर्धा गर्ने क्लबको अपेक्षा छ । क्लबका अनुसार पुरुष र महिला सिंगल्स विजेताले ५५ हजार, उपविजेताले २५ र तेस्रोले १० हजार रुपैयाँ पुरस्कार जित्ने छन् । त्यस्तै भेट्रानतर्फ ३५ वर्षका विजेताले ४५ हजार, दोस्रोले २५ र तेस्रोले १० हजार, ४५ वर्षका विजेताले ३५ हजार, दोस्रोले २० हजार र तेस्रोले १० हजार तथा ५५ वर्ष उमेर समूहका विजेताले ३५ हजार, दोस्रोले २० हजार र तेस्रोले १० हजार नगद पुरस्कार पाउने छन् । प्रतियोगिताका लागि ९० प्रतिशत खेलाडी बाहिरी जिल्लाबाट आउने आयोजकको दाबी छ ।